مثل الطيور
يوسف الشطي
من قال لك إن الغلى ينبت على جروحي كذب
وإن السما تاطي الثرى وإن الأمل عاجز ضرير
من قال إن اللهب نزف من عروق الحطب
وإن الصبر ما ينثني وإن الوفا طفل صغير
الحب أسمى ما يكون ما يحتمل حزن وتعب
ما يحتمل دمعة ودم وخفاق مهضوم كسير
أرجي من الله ما تخون قلب تلوع والتهب
ومن خان بقلوب البشر ماله في هالدنيا نصير
جيتك وانا كلي امل الحرف بشفاهي ذهب
احمل احاسيس الضما والشمس هي حلمي الأخير
لي قلب من شافك تعليم كيف يشتاق ويحب
ولي قاف من شافك تعلم كيف يشتاق ويغير
منك تعلمت الحزن منك تعلمت الغضب
منك تعلمت انكسر كثر الطيور اللي تطير
منك تعلمت اندفن تحت الدفاتر والكتب
وأعانق الموت بفرح وأفرح مدام إنك بخير
يا نبض من طال السهر عقله وقلبه والهدب
هذي شظايا كل جرح صاح باعماق الضمير
صارت ثواني حبنا حتى بوطنها تغترب
واجمل أحاسيس العمر دمعه على دمعه تسير
وصارت عيوني بسبتك تنساق للدمعه غصب
وصرت حياتي بلا بـدايه بلا نهايه بلا مصير